পবিত্র কোরআনে মানুষকে আল্লাহর বিধানের দিকে মানুষকে ফিরে আসার জন্য যত আহবাই জানানো হয়েছে, তার সবই ছিল ইতিবাচক পন্থায় এবং যুক্তির ভাষায়। গোঁড়ামী, চরমপন্থা কিংবা সন্ত্রাসবাদের কোন ধারণাই ইসলাম অনুমোদন করেনি, যার কথা আমরা আগেও আলোচনা করেছি। ইসলাম সব সময় বুদ্ধিবৃত্তিক ও যুক্তিগ্রাহ্য উপস্থাপনার মাধ্যমে ইতিবাচক পদ্ধতিতেই ইসলামের শাশ্বত আদর্শের প্রতি মানুষকে আহবান জানায় এবং এটিই ছিল নবী-রাসূলদের সুন্নত এবং আসমানী কিতাবের স্বাভাবিক বৈশিষ্ট। মূলত ইসলাম হল আল্লাহ প্রদত্ত একটি বুদ্ধিবৃত্তিক ও প্রাকৃতিক ধর্ম। মানুষের জ্ঞান-বুদ্ধি-বিবেককে আশ্রিত করেই এ ধর্ম বিস্তার লাভ করে। ইসলামের আবেদন মূলত মানুষের জ্ঞান ও বুদ্ধি-বিবেকের প্রতি হওয়ায় মানুষ স্বস্ফূর্তভাবেই এ ধর্মের আহবানে সাড়া দিয়েছে, কোন ধরনের শক্তি প্রয়োগ, জবরদস্তি ও দমননীতির মাধ্যমে নয়।